Ubba kóngi var tekið með kostum og kynjum og hlaust sýningunni m.a. sá heiður að vera lokasýning hátíðarinnar . Það sé vegna sýninga sem þessarar sem Mondial leiklistarhátíðin sé til auk þess sem slíkar sýningar viðhaldi þeirri sérstöðu áhugaleikhússins fram yfir atvinnuleikhús að koma sífellt á óvart . Leikfélag Hafnarfjarðar nýtti hvert tækifæri á hátíðinni til þess að kynna bakgrunn sinn og menningu , m.a. í pallborðsumræðum . Á kynningarkvöldi var sungið fyrir gesti og þeir þjálfaðir í víkingaklappi , auk þess sem boðið var upp á brennivín , harðfisk með smjöri og íslenskan lakkrís . Hópurinn bar þar að auki gjafir af ýmsu tagi til Mónakó og hefur vitinn í Hafnarfirði nú dreifst út um allan heim í barmi annarra þátttakenda .